Tuks sweet teen Ixias in Bloemfontein | Netwerk24
Deur Marnus Kok 10 Februarie 2020 21:17
Theo Boshoff, losskakel van Tuks, het met drie doelskoppe en 'n strafdoel geslaag. Foto: Gallo Images
Tuks het Maandag op die harde manier geleer dat wedstryde in die Varsitybeker-reeks in Bloemfontein nie meer uitstappies is waar jy net opdaag en wen nie.
Die Pretorianers het hulself in 'n begeesterde Ixias-span vasgeloop en kan hulself waarskynlik gelukkig ag dat hulle met 40-23 gewen het – nadat hulle teen rustyd met 16-20 agter was.
Tuks se senter Sango Xamlashe het reg teen die einde 'n sewepunt-drie gedruk, wat die telbord bietjie vir die tuisspan beduiwel het.
Die veld was papsopnat van 'n reënbui wat vroeër die dag uitgesak het – met die gevolg dat hanteerfoute volop was.
Die Ixias het met rustyd voorgeloop, ná twee drieë kort voor die omdraaislag. Die heelagter, Cohen Jasper, en die senter en kaptein, Heino Bezuidenhout, het vir vuurwerk agterlangs gesorg.
Om voor te loop, het die tuisspan duidelik baie selfvertroue gegee.
Dit het ook die tuisskare aan die gang gekry, wat met 'n gesingery soos 'n spreekwoordelike 16de speler vir die Ixias op die veld was.
Tuks het ná rustyd in die tuisspan se kwartgebied tent opgeslaan. Dit was net 'n kwessie van tyd voordat die Pretorianers sou oorduik om die telling gelyk te maak.
Half time in Bloemfontein and it's the Ixias who have delighted the home crowd by surging into the lead against the former champions????!
FNB CUT 20 - 16 FNB Tuks#RugbyThatRocks pic.twitter.com/PH7R9t0gHA
Daarna het die besoekers weer gaan druk om die voortou te neem, met hul pak voorspelers wat uitgestaan het.
Vir Tuks het die flank Hanru Sirgel uitgeblink. Hy was 'n gretige stormram met die bal onder die arm en het ook goeie balbesit in die lynstane verseker.
Ook die besoekers se senter Wian van Niekerk het uitgestaan en met 'n paar goeie lopies vorendag gekom.
Die Ixias se grootste swakpunt was beslis in die lynstane, waar die kommunikasie tussen die haker, Janus Venter, en sy springers beslis nie na wense was nie. Dit het die Bloemfonteiners onnodig onder druk geplaas.
Maar die Ixias hoef nie verleë oor dié vertoning te wees nie. Hulle het nooit gaan lê nie en vir 'n vale verdedig. Hul agtsteman, Gerhardus Nel, het 'n slag omgekeerde besit bewerkstellig en 'n barshou gespeel.
* Puntemakers: Tuks 40 (16): Drieë: Kabelo Mokoena (vyfpunt- en sewepunt-drie), Wian van Niekerk, Zander du Plessis, Sango Xamlashe (sewepunt-drie. Doelskoppe: Theo Boshoff (3). Strafdoel: Boshoff.
Ixias 23 (20): Drieë: Philippus Krugel (2 vyfpunt-drieë). Doelskoppe: Charles Williams (2). Strafdoele: Williams (3).